༢༽ཐོག་མར་བཀའ་བློན་ཁྲི་པའི་འོས་གཞི་གཉིས་ལས་མི་ཉུང་བ་༸གོང་ས་༸སྐྱབས་མགོན་ཆེན་པོས་མིང་འདོན་གནང་རྒྱུ་བཅས་ལ་ཐུགས་གཏན་འཁེལ་ཡོད།འོན་ཀྱང་སྒྲིག་གསལ་ལག་བསྟར་འགོ་འཛུགས་བྱ་རྒྱུའི་དུས་སུ་མ་སླེབས་མུར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལོ་༢༠༠༡ཟླ་༣ཚེས་༡༥ཉིན་སྤྱི་འཐུས་ལྷན་ཚོགས་སྐབས་བཅུ་གཉིས་པའི་ཚོགས་དུས་བཅུ་གཅིག་པར་གྲོས་ཚོགས་སུ་ཆིབས་སྒྱུར་གྱིས་བཀའ་སློབ་བསྩལ་ཁོངས།ད་ལྟ་ངའི་ཞུ་འདོད་ཡོད་པའི་དོན་གནད་འདི་རོབ་ཙམ་ཞིག་བཀའ་བློན་ཚོ་དང་།དེ་བཞིན་ཚོགས་གཙོ་སོགས་མང་པོ་ཞིག་མཉམ་དུ་སྔོན་ནས་སྐད་ཆ་ཡོང་བསྡད་པ་ཞིག་རེད།ལོ་ཤས་སྔོན་ནས་འཛིན་སྐྱོང་དང་གྲོས་ཚོགས་གང་གི་ཁུངས་ཡིན་ནའང་མང་གཙོའི་རང་བཞིན་དང་ལྡན་པའི་སྒྲིག་འཛུགས་ཤིག་ཆགས་ཀྱི་ཡོད་པས་ཁུར་དང་འགན་གཙོ་བོ་བླང་དགོས་ཀྱི་རེད།དེ་ཡང་༸རྒྱལ་བ་རིན་པོ་ཆེ་མེད་པ་ལྟ་བུའི་བསམ་བློ་བཏང་དགོས་ཀྱི་ཡོད་པ་དང་།ལས་ཀ་བྱེད་དགོས་ཀྱི་འདུག་ཅེས་བཤད་བསྡད་ཀྱི་ཡོད་པ་ཚང་མས་མཁྱེན་གསལ་རེད།དེ་བཞིན་ཁ་སྔོན་གྲོས་ཚོགས་ཀྱིས་བཀའ་བློན་འདེམས་ཕྱོགས་ཀྱི་ཐད་ལ་བཅའ་ཁྲིམས་འགྱུར་བ་བཏང་སྟེ་བཀའ་བློན་ཁྲི་པར་འཁོད་པའི་ཁྲི་པ་དེས་བཀའ་བློན་སྤྱི་བྱིངས་གཞན་རྣམས་ཀྱི་མི་འགྲོ་དམིགས་འཛུགས་བྱས་པར་གྲོས་ཚོགས་ཀྱིས་འགྲིག་མ་འགྲིག་བལྟ་རྒྱུ་དང་།བཀའ་བློན་ཁྲི་པའི་འོས་དམིགས་ངས་བཏོན་རྒྱུ་དང་དེ་ལ་གྲོས་ཚོགས་ནས་གཏན་འབེབས་གནང་རྒྱུའི་ཐོག་ལ་གཏན་འཁེལ་ཡོད།དེ་ནི་ད་བར་དུ་བྱས་པའི་བསྒྱུར་བཅོས་རེད།དེ་ཡང་མང་གཙོའི་ངོ་བོ་དང་ཐག་ཉེ་རུ་ཕྱིན་པ་ཞིག་རེད།འོན་ཀྱང་ལམ་སྲོལ་དེ་ད་དུང་མུ་འཐུད་ནས་འགྱུར་བ་འགྲོ་དགོས་པ་ཞིག་མ་གཏོགས་ནམ་ཞག་གཏན་དུ་དེ་གའི་ལམ་ནས་འགྲོ་ཐུབ་རྒྱུ་ཞིག་མ་རེད།དེ་ཡང་སྐྱོན་འདོགས་བྱེད་མཁན་གཅིག་གི་ངོས་ནས་བཤད་པ་ཡིན་ན།གུང་བྲན་ཏང་གིས་འོས་གཞི་ཞིག་བཏོན་ནས་དེ་ལ་མང་ཚོགས་ཀྱིས་འོས་ཤོག་བླུག་ཏུ་བཅུག་ནས་ར་སྦར་༼འགྱིག༽དམ་ཕྲུག་དང་འདྲ་བ་ཞིག་བྱས་བསྡད་པ་དང་འདྲ་བར་༸རྒྱལ་བ་རིན་པོ་ཆེས་འོས་གཞི་བཏོན་པའི་འོས་གཞིའི་ནང་ལ་ཡོད་པ་ཞིག་ལ་མ་གཏོགས་གྲོས་ཚོགས་ནས་འོས་བླུག་ས་ཡོད་པ་མ་རེད་ཅེས་བརྗོད་སྲིད།ཡང་ང་རང་སྒེར་གྱི་དཀའ་ངལ་གྱི་ངོས་ནས་ཆ་བཞག་ནའང་།དེ་སྔ་ཕན་ཆད་བཀའ་བློན་གྱི་འོས་གཞི་བཏོན་སྐབས་ང་རང་གི་འདོད་པ་ཁེངས་པ་དང་ཡིད་ཚིམས་པ་ཞིག་རྩ་བ་ནས་ཡོང་གི་མི་འདུགདེ་བཞིན་ཕྱོགས་ཚང་མའི་གནས་ཚུལ་རྟོགས་ཀྱི་མི་འདུག་པས།དེའི་ཐོག་ལ་འབྲེལ་ཡོད་ལས་ཁུངས་དང་ངོ་ཤེས་པ་ཚོ་ལ་སྐད་ཆ་དྲིས་ཀྱི་ཡོད་ཀྱང་།དེ་ལའང་དགེ་སྐྱོན་གཉིས་ཀ་ཡོད་པ་ལྟ་བུ་གང་ལྟར་བྱེད་བདེ་པོ་དང་འདོད་པ་ཁེངས་པ་ཞིག་ཡོང་གི་མི་འདུགསྔ་ཕྱི་མ་གཏོགས་ངས་འོས་གཞི་བཏོན་རྒྱུ་དེ་འགྱུར་བ་འགྲོ་དགོས་པ་ཞིག་རེད།དེས་ན་དེ་རིང་བསྒྱུར་བཅོས་ཤིག་བཏང་བའི་སྐབས་འདིར་མ་འོངས་པར་ལོ་ལྔ་དང་བཅུའི་ཐོག་མུ་མཐུད་ནས་བསྒྱུར་བཅོས་བཏང་མི་དགོས་པ་ཞིག་དང་།དེ་རིང་འགྱུར་བ་བཏང་བ་དེ་མུ་མཐུད་ནས་ལོ་ཉི་ཤུ་སུམ་ཅུ་བཞི་བཅུ་ལྔ་བཅུ་སོགས་གང་ལྟར་ང་ཚོ་བཙན་བྱོལ་དུ་ནམ་གནས་ཀྱི་རིང་ལ་ཡང་བསྐྱར་འགྱུར་བ་བཏང་མི་དགོས་པ་ཞིག་བྱུང་ན་ཡག་པོ་རེད།ང་རང་ཚོའི་དཔེ་ཆའི་ནང་དུ་རབ་བརྒལ་གཅིག་ལ་བརྫི་བཅངས་གཉིས་མིན་ཞེས་གསུངས་པ་ལྟར་བསྒྱུར་བཅོས་ཐེངས་གཉིས་མི་དགོས་པར།དེ་རིང་བསྒྱུར་བཅོས་ཤིག་བཏང་ན་བསམས་བྱུང་།འོ་ན་བསྒྱུར་བཅོས་འདི་གང་འདྲ་ཞིག་བཏང་དགོས་ཞེས་ལབ་ན།འོས་གཞི་ངས་བཏོན་མི་དགོས་པར་བཀའ་བློན་ཁྲི་པ་སྤྱི་འཐུས་འོས་འདེམས་བྱེད་པ་ནང་བཞིན་བྱས་ཏེ།བོད་ནང་གནས་པའི་བོད་མི་རྣམས་བཙན་བྱོལ་དུ་འོས་འཕེན་པའི་ནང་ལ་ཞུགས་ཐབས་ཡོད་མ་རེད་དེ།བཙན་བྱོལ་ནང་གི་བོད་མི་ཡོངས་རྫོགས་ཀྱིས་འོས་འཕེན་ནས་བཀའ་བློན་ཁྲི་པ་གདམ་རྒྱུ་ཞིག་བཟོས་ན་སྙམ།དེ་ཡང་འོས་གཞི་བཏོན་ཕྱོགས་སྐོར་ལ་ང་ཚོར་ཆབ་སྲིད་ཀྱི་ཚོགས་པ་ཡོད་ན་ཚོགས་པ་སོ་སོས་མི་འགྲོ་བཏོན་ཡོང་གི་རེད།ཡིན་ནའང་ང་ཚོ་ལ་ཆབ་སྲིད་ཀྱི་ཚོགས་པ་མེད་པས་འོས་གཞི་བཏོན་སྟངས་ཀྱི་ཐོག་ལ་གང་འདྲ་བྱས་ནས་དགའ་མིན་གྱི་གོ་བསྡུར་བྱེད་ཐུབ་ན་བསམས་བྱུང་།འོས་གཞི་འདོན་མཁན་དེ་ངས་ད་ལྟ་ཧོབ་སྟེ་བསམ་བློའི་ནང་ལ་འཁོར་བ་ལ་བཀའ་ཟུར་དང་།སྤྱི་འཐུས་ཟུར་པ་དང་།ད་དུང་རྒྱ་ཆེ་ཙམ་བྱས་ན་དྲུང་ཆེ་ཡན་ཆད་ཀྱི་ལས་བྱེད་ཟུར་པ་དང་།དེ་མིན་ཚོགས་པ་སྐྱིད་སྡུག་གི་འཐུས་མི་རྣམས་ཞུགས་ཆོག་གི་རེད།བཀའ་ཟུར་དང་སྤྱི་ཟུར་དང་དྲུང་ཆེ་ཡན་ཆད་ཀྱི་ལས་བྱེད་ཟུར་པ་རྣམས་རྩིས་ཏེ་ཧ་ལམ་མི་ཉི་ཤུ་སུམ་ཅུ་ཡོང་གི་རེད་བསམ་གྱི་འདུགདེ་ནས་གཞོན་ནུ་ཚོགས་པ་བུད་མེད་ཚོགས་པ་སོགས་ནས་ཡོང་ཆོག་གི་རེད།གང་ལྟར་བཙན་བྱོལ་དུ་མི་ཆིག་འབུམ་སུམ་ཁྲི་བཞི་ཁྲི་ཞིག་ཡོད་པའི་ནང་ལ་ཡན་མན་ཤར་གསུམ་ནས་ཚང་མས་བསམ་བློ་བཏང་ནས་ཞིབ་འཇུག་ཡག་པོ་བྱས་ཏེ་དྲག་སྒྲུག་བརྒྱབ་ནས་བཀའ་བློན་ཁྲི་པ་མི་གཅིག་རེད་དེ།སྔོན་འགྲོའི་འོས་གཞི་བཅུའམ་ཉི་ཤུ་ཙམ་བཏོན་ནས་མང་ཚོགས་ལ་བཀྲམས།དེ་ནས་མང་ཚོགས་ཀྱིས་འོས་བསྡུས་ཏེ་འོས་གྲངས་མཐོ་ཤོས་སླེབས་པ་རྩེ་བཏོག་གིས་མི་གཉིས་སམ་གསུམ་གྱི་འོས་གཞི་སླར་ཡང་མང་ཚོགས་ལ་བཀྲམས་ནས་བཀའ་བློན་ཁྲི་པ་འདི་མང་ཚོགས་ནས་འོས་འཕེན་གྱིས་གཏན་འཁེལ་ཐུབ་ན་སྙམ་པའི་བསམ་བློ་འཁོར་བྱུང་།དེ་ཡང་འདིའི་ཐོག་ལ་ཁྱེད་རང་ཚོས་ལེགས་ཆའི་བསམ་བློ་ག་རེ་གཏང་རྒྱུ་ཡོད་པ་བཏང་སྟེ་གྲོས་བསྡུར་བྱས་ནས།སྔོན་ལ་ཐོག་མའི་སྔོན་འགྲོའི་འོས་གཞི་འདོན་མཁན་བྱས་ན་དགའ་བ་ཡོད་མིན་གྱི་ཐོག་ལ་གཏན་འབེབས་གནང་།དེས་སྔོན་འགྲོའི་འོས་གཞི་བཏོན་པ་རྣམས་མང་ཚོགས་ལ་བཀྲམས་ནས་མང་ཚོགས་ཀྱིས་འོས་གང་དུ་མང་བ་འཕེན་པའི་ཐོག་ལ་མཐའ་མའི་འོས་འདེམས་ཀྱང་མང་ཚོགས་ཀྱིས་གནང་སྟེ་བཀའ་བློན་ཁྲི་པའི་འོས་འདེམས་གནང་རྒྱུའི་གཏན་འཁེལ་ཐུབ་ན།དངོས་གནས་མང་མོས་ཀྱིས་འདེམས་པ་ཞིག་ཆགས་ཀྱི་ཡོད་རེད།དེ་འདྲ་བྱུང་ན་མ་འོངས་པ་ལའང་སླར་ཡང་བསྒྱུར་བཅོས་བཏང་དགོས་གཏན་ནས་ཡོད་མ་རེད་བསམ་གྱི་འདུགད་ལན་ངས་གསུམ་བཅུའི་དུས་དྲན་གྱི་གསུང་འཕྲིན་ནང་དུའང་སླར་ཡང་བསྒྱུར་བཅོས་ཆེ་ཙམ་གཏང་རྒྱུའི་འདོད་པ་ཡོད་ཅེས་བཤད་ཡོད།དེས་ན་ད་ལྟ་ངས་གོང་དུ་ཞུས་པ་ལྟར་བྱུང་ན་དངོས་གནས་བཙན་བྱོལ་སྲིད་གཞུང་གི་འཛིན་སྐྱོང་གི་གཙོ་འཛིན་བཀའ་བློན་ཁྲི་པ་དོན་དུ་སྲིད་བློན་འདྲ་པོ་ཆགས་ཀྱི་ཡོད་པ་དེའི་འོས་འདེམས་མང་མོས་ཀྱི་ཐོག་ནས་ཡར་སླེབས་ཐུབ་པ་ཞིག་ཆགས་ན་བསམ་བྱུང་།ཞེས་སྤྱི་ཕེབས་ལྟར་གྲོས་ཚོགས་སུ་བགྲོ་གླེང་ཞིབ་བསྡུར་གནང་བའི་མཐའ་དོན་བཅའ་ཁྲིམས་དོན་ཚན་༢༡པར་སླར་ཡང་བསྐྱར་བཅོས་གནང་དོན།༡བཀའ་ཤག་ཏུ་བཀའ་བློན་ཁྲི་པ་གཅིག་དང་།བཀའ་བློན་བདུན་ལས་མ་མང་བ་ཞིག་དགོས་པ།བཀའ་བློན་ཁྲི་པའི་འོས་བསྡུའི་སྒྲིག་གཞི་གཞིར་བཟུང་བོད་ཀྱི་ཡུལ་མི་འོས་འཕེན་གྱི་ཐོབ་ཐང་དང་།རང་དབང་ཡོད་པ་རྣམས་ཀྱིས་སྤྱི་ཡོངས་འོས་བསྡུའི་ལམ་ནས་འོས་ཐོན་བྱུང་བ་དེར་སྤྱི་ནོར་༸གོང་ས་༸སྐྱབས་མགོན་ཆེན་པོས་བཀའ་བློན་ཁྲི་པར་བསྐོ་གཞག་བསྩལ་རྒྱུ།༢བཅའ་ཁྲིམས་དོན་ཚན་འདི་དག་གཞིར་བཟུང་བཀའ་བློན་ཁྲི་པའི་འོས་བསྡུ་བྱེད་ཕྱོགས་ཀྱི་སྒྲིག་གཞི་ཞིབ་གསལ་སྤྱི་འཐུས་ལྷན་ཚོགས་ནས་གཏན་འབེབས་ཀྱིས་༸གོང་ས་༸སྐྱབས་མགོན་ཆེན་པོར་སྙན་འབུལ་ཆོག་མཆན་ཞུས་རྗེས་རྩ་འཛིན་ལག་བསྟར་བྱ་རྒྱུ་བཅས་ལ་གཏན་འབེབས་ལྟར།བོད་མི་བཙན་བྱོལ་བ་མང་ཚོགས་ནས་སྤྱི་ཡོངས་ཐད་ཀར་སྔོན་འགྲོ་དང་དངོས་གཞིའི་འོས་བསྡུ་ཐེངས་གཉིས་བྱས་ཏེ་སྤྱི་འཐུས་ཚོགས་ཟུར་ཟམ་གདོང་སྤྲུལ་སྐུ་བློ་བཟང་བསྟན་འཛིན་མཆོག་ལ་གྲངས་མང་གི་རྒྱལ་ཁ་ཐོབ་སྟབས།སྐབས་དང་པོ་དང་གཉིས་པའི་བཀའ་བློན་ཁྲི་པར་བསྐོ་གཞག་སྩལ་ཏེ་མཛད་ཁུར་བཞེས་མུས་ཡིན།